|  |
| --- |
| GymFyn  Jesper Vilbrad, rektor på Svendborg Gymnasium, formand for styregruppen,  Steen Hoffmann, rektor på værtsinstitutionen Sct. Knuds Gymnasium og  centerleder Torben Wolstrup, IT –Center Fyn.  april 2010 |

Dette er de foreløbigt afsluttende bemærkninger til den proces, som styregruppen for IT –Center Fyn har igangsat i løbet af 2009-10.

**Indledning**

Da forslaget om stiftelse af administrative fællesskaber i sammenhæng med gennemførsel af besparelser på undervisningstaxameteret, delvist implementeret i 2010 og fuldt implementeret i 2011, blev drøftet i GymFyn, var der enighed om at foreslå styregruppen for IT –Center Fyn at anvende nogle af de midler, der er stillet til rådighed for skolerne til forundersøgelser, til en analyse IT –Center med hensyn til

IT-center Fyns evne til at håndtere fortsat vækst

* Ligevægt i vækst, drift og økonomi
* Struktur og organisering
* Kompetencer
* Ledelse og generationsskifte

**Organisation af arbejdet**

Forretningsudvalget for styregruppen for styregruppen for IT –Center Fyn har sammen med centerets ledelse stået for processen:

Jesper Vilbrad, Christian Alnor, Liusbeth Simonsen, Mogens Krag Andersen, Steen Hoffmann, Torben Wolstrup og Jørn Thostrup

Der blev indgået en kontrakt med Rambøll, om at søge at beskrive ovennævnte udfordring. Rambøll blev valgt på grund af kendskabet til IT –Center fra økonomi -revision og IT-revision.

Procesbeskrivelse:



Uddrag af rapportens synspunkter:



GymFyn har kort drøftet rapporten efterfølgende inden der ved et kommende møde i Forretningsudvalget skal laves en indstilling til en anbefaling til centerets ledelse.

GymFyn deler ikke alle rapportens synspunkter, men der er enighed om

* At styrke ledelseslaget med hensyn til strategiske og kommunikative kompetencer
* Forsøgsvis at ansætte en pædagogisk konsulent
* At begrænse væksten så IT –Center Fyn kommer til at omfatte 35-40 institutioner (inden for stx,hf,vuc,sosu) og en omsætning på 25-30 mill kr.

Dette er GymFyns anbefaling til skolernes bestyrelse

Jesper Vilbrad, Steen Hoffmann, og centerleder Torben Wolstrup

**April 2010**

Efterfølgende følger en kort ajourført beskrivelse af IT –Center Fyn

**IT-Center Fyn**

**Beskrivelse**

IT-Center Fyn er driftscenter for et administrativt servicefællesskab bestående pt. af 27 statsligt selvejende undervisningsinstitutioner - gymnasier, VUC og Social- og Sundhedskoler fordelt på 44 matrikler rundt om i Danmark.

Fællesskabets øverste styrende organ er Styregruppen, som består af en repræsentant fra hver af de deltagende partnere.

Værtsinstitution for servicefællesskabet er Sct. Knuds Gymnasium v. rektor Steen Hoffmann.

Driftscentrets daglige leder er Torben Wolstrup.

Centret er beliggende på Næsbyvej 78, 5270 Odense N.

**Beskrivelse af IT-Center Fyns supportydelser**

Driftscentret tilbyder total it-support og it-drift til skolernes administrative netværk og til undervisningsnetværket.

Supporten omfatter

* Drift af fælles CityMAN (TDC Fiber) og fælles internetforbindelse.
* Drift, support og backup af fælles post og kalenderløsning
* Drift, support og backup af skolens administrative it-netværk herunder esdh-løsning
* Drift, support og backup af skolens it-netværk i undervisningen.
* Drift og support af eventuel lærerpc- eller hjemmepc-ordning
* Koordinering vedrørende indkøb af it-produkter
* Indkøb og styring af fælles licensaftaler
* It-rådgivning generelt – herunder rådgivning ved ny-, om- og tilbygninger
* Pædagogisk konsulentfunktion i forhold til it-udvikling i undervisningen
* Sekretariatsbetjening af servicefællesskabets styregruppe

Supporten er beskrevet i en række SLA’er (Service Level Agreements), som kan findes på centrets hjemmeside [www.itcfyn.dk](http://www.itcfyn.dk)

IT-Center Fyn er som udbyder af it-ydelser underlagt årlig it-revision efter revisionsstandard RS 3411.

**Beskrivelse af IT-Center Fyns supportstruktur**

Den centrale drift og support leveres gennem centrets Backoffice placeret i Odense via TDC CityMAN-fiberforbindelser. Backoffice er bemandet alle hverdage i normal åbningstid. Systemcentret i Backoffice er overvåger 24 timer i døgnet, 365 dage om året.

Den lokale support leveres på skolerne gennem centrets Frontoffice-teknikere. Teknikerne er som hovedregel ansat på centret; men på enkelte skoler uden for Fyn ansættes teknikerne nogle steder af skolen, og IT-Center Fyn frikøber teknikeren i et omfang svarende til den mængde support, som centret beregningsmæssigt vil skulle levere til skolen.

IT-Center Fyn har ansvaret for al drift og support. Skolen skal udpege en it-kontaktperson, som skal være bindeled mellem IT-Center Fyn/teknikeren og skolen.

Skolen skal dog selv kunne udføre en række mindre opgaver (papirpåfyldning, tonerskift og lignende). Dette fremgår af de ovennævnte SLA’er.

Når en ny skole optages i servicefællesskabet, sker det gennem en planlægningsproces, hvor skolen og IT-Center Fyn gennem møder grundigt forbereder processen. Afhængigt af skolens størrelse tager en omlægning 3-5 dage.

**Økonomi**

Nettoårsomsætningen i IT-Center Fyn er på ca. 19 mio. kr. inklusive tilvalgsydelser

Antallet af årselever er over 17.000.

Pris pr. årselev var i 2009 ca. 900 kr. for de faste ydelser. Prisen afhænger dog meget af den enkelte skoles it-struktur og af, hvilke tilvalgsydelser der vælges.

Beløbet dækker central og lokal it-support, central serverdrift, brugeradministration (AD), pædagogisk konsulentfunktion, fiberopkobling mod IT-Centret og internet (Sektornet bortfalder), host af post og kalenderløsning, licenser, indkøbsstyring, rådgivning og udvikling mm.

**Betaling for deltagelse i servicefællesskab IT-Center Fyn**

Betaling for supportydelsen beregnes ud fra en række nøgletal

* Skolens elevtal
* Antal ansatte der bruger it-netværket og Outlook Exchange (ledelse, lærere TAP m.fl.)
* Antal administrative computere
* Antal undervisningscomputere
* Antallet elever, som medbringer egen computer (beregnes ud fra en skønnet frekvens)
* Antal lærer pc’er - hvis nogen
* Antal hjemmepc’er - hvis nogen

**Partnere i IT-Center Fyn – se næste side:**

