|  |
| --- |
| GymFyn  Arbejdsgruppen vedrørende bygningsdrift  april 2010 |

Dette er de foreløbigt afsluttende bemærkninger til den proces, som arbejdsgruppen vedrørende bygningsdrift har igangsat i løbet af 2009-10.

**Indledning**

Da forslaget om stiftelse af administrative fællesskaber i sammenhæng med gennemførsel af besparelser på undervisningstaxameteret, delvist implementeret i 2010 og fuldt implementeret i 2011, blev drøftet i GymFyn, var der enighed om at anvende nogle af de midler, der er stillet til rådighed for skolerne til forundersøgelser, til en analyse af det nye område, bygningsdrift, som skolerne har ansvaret for fra januar 2010.

**Organisation af arbejdet**

På vanlig vis nedsatte GymFyn en arbejdsgruppe med medlemmer fra rektorkredsen og skolernes øvrige ledelser.

I dette tilfælde har gruppen bestået af

Steen Hoffmann, rektor og formand

Jesper Vilbrad, rektor

Flemming Høgedal, vicerektor

Torben Jakobsen, rektor

I perioder har det især været Flemming Høgedal og Steen Hoffmann, der har arbejdet med forundersøgelserne.

**De fire modeller**

I 2006 overleverede bygningafdelingen i Fyns Amts sit arbejde til UBST. Samarbejdet med UBST har i perioder været udmærket, men langsommelighed i aktiviteterne har især været forårsaget af manglende midler til vedligeholdelse og sene udmeldinger fra Undervisningsministeriet.

Der er derfor ophobet en del vedligeholdelsesarbejde, renovering samt udbygning i perioden 2007-09, hvilket der i et vist begrænset omfang er taget højde for i den overdragelsesmodel, der for tiden anvendes ved statens overdragelse af bygningerne til skolernes selveje.

Det var hurtigt klart, at det var en overvejelse værd at tage et fælles initiativ eftersom model 0, skolerne varetager selv bygningsdriften, af alle skolerne blev vurderet til at være en opgave, der ikke var ressourcer til i de nuværende administrationer og dels værende for lille en opgave til egentlige fastansættelser.

Der var derfor 3 modeller at se nærmere på:

1. UBST-abonnementsordning
2. Etablering af et administrativt fællesskab, hvori der sker ansættelser af et kvalificeret personale.
3. Leverandørmodel

Arbejdsgruppen foreslog derfor GymFyn, at anvende nogle af de midler, der er stillet til rådighed for skolerne til forundersøgelser, til en analyse af det nye område, bygningsdrift.

Der blev indgået en kontrakt med Rambøll, Odense, om at søge at beskrive skolernes udfordring samt mulige løsninger på organiseringen.

På baggrund af Rambøllrapporten samt en tilsvarende analyse fra det gamle Frederiksborg amt var det nemt at afskibe 1) og 2).

Model 1. er for dyr og utilstrækkelig, og det var svært at se at man i model 2 kunne etablere en attraktiv arbejdsplads.

Derfor blev valget en kombination af model 2 og model 3, nemlig at etablere et administrativt fællesskab som entrerer med en leverandør. Leverandøren findes efter et miniudbud på SKI-rammeaftale 17.05.

Der blev etableret et velfungerende samarbejde med SKI-konsulenterne Jens Hedegaard Madsen samt Lars Olsen. Arbejdsgruppen ansatte Kristian Kimper, tidligere leder af bygningsafdelingen i Fyns amt, og han har i et samarbejde med Lars Olsen stået for selve gennemførelsen af miniudbuddet.

Miniudbuddet løber til midten af april måned og derpå vælges den bygherrerådgiver, som skal være leverandør på opgaven.

Lige inden udbuddet skulle løbe af stabelen lykkes det at gøre SOSU-fyn interesseret i at deltage – det er arbejdsgruppens vurdering at en større bredde vil formindske fællesudgifterne. Vi har i forvejen gode erfaringer med et samarbejde med SOSU-Fyn i ITCenter Fyn.

Der udestår nu at skolernes bestyrelser giver endelig accept af etableringen af et administrativt fællesskab :

”GymFyn-*bygningsdrift”,* at der findes en værtsinstitution for det administrative fællesskab, samt at der bliver enighed om en betalingsmodel.

Steen Hoffmann

Jesper Vilbrad

Flemming Høgedal

Torben Jakobsen

**April 2010**